ชงครม.คลอด3มาตรการด่วน
คลังชง ครม. ไฟเขียว 3 มาตรการช่วยเหลือผู้ประกอบการ แรงงานที่ได้รับผลกระทบจากม็อบ ทั้งจ่ายเงินช่วยเหลือตรง ลดภาษี และให้สินเชื่อดอกเบี้ยต่ำรากหญ้า
23 พ.ค. 2553

คลังชง ครม. ไฟเขียว 3 มาตรการช่วยเหลือผู้ประกอบการ แรงงานที่ได้รับผลกระทบจากม็อบ ทั้งจ่ายเงินช่วยเหลือตรง ลดภาษี และให้สินเชื่อดอกเบี้ยต่ำรากหญ้า
นายสถิตย์ ลิ่มพงศ์พันธุ์ ปลัดกระทรวงการคลัง เปิดเผยว่า ในการประชุมคณะรัฐมนตรี (ครม.) วันที่ 25 พ.ค.นี้ จะเสนอมาตรการเยียวยาผู้ได้รับผลกระทบ 3 มาตรการ ได้แก่ มาตรการให้เงินช่วยเหลือกับแรงงาน มาตรการด้านภาษี โดยจะผ่อนผันหรือยกเว้นภาษีโรงเรือนและที่ดินให้กับผู้ประกอบการ และมาตรการสินเชื่อดอกเบี้ยผ่อนปรน 
นอกจากนี้ จะมีการดูแลผู้ได้รับผลกระทบที่เป็นประชาชนระดับล่าง โดยให้ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) เข้าไปช่วยเหลือให้สินเชื่อในอัตราดอกเบี้ยผ่อนปรน
“ขณะนี้ได้มอบหมายให้กรุงเทพมหานครเป็นผู้รับผิดชอบลงทะเบียน เพื่อที่การช่วยเหลือจะได้รัดกุมตรงกลุ่มเป้าหมาย” นายสถิตย์ กล่าว
ปลัดกระทรวงการคลัง กล่าวว่า รัฐบาลจะดูแลผู้ประกอบการท่องเที่ยวที่ได้รับผลกระทบจากการชุมนุมโดยเฉพาะรายเล็ก โดยขณะนี้อยู่ระหว่างการสำรวจ 
นอกจากนั้น กระทรวงการคลังจะเสนอ ครม. ผ่อนคลายกฎเกณฑ์ในการจัดตั้งสำนักงานสาขาภูมิภาค (ROH) ในประเทศไทย อาทิ การยกเว้นภาษีเงินได้นิติบุคคลสำหรับนักลงทุนที่จัดตั้งสำนักงานภูมิภาคในไทยให้เหลือ 0% เป็นเวลา 15 ปี จากเดิมที่เรียกเก็บภาษี 10%
นายเลอศักดิ์ จุลเทศ ผู้อำนวยการธนาคารออมสิน กล่าวว่า ธนาคารออมสินได้ออกมาตรการช่วยเหลือและบรรเทาความเดือดร้อนแก่ลูกค้าของธนาคารที่อยู่ในพื้นที่เสี่ยงภัย และ/หรือผู้ประกอบการ ผู้มีรายได้เกี่ยวข้องที่ได้รับผลกระทบจากเหตุการณ์ดังกล่าว โดยลูกค้าสินเชื่อเคหะสามารถขอกู้เพิ่มได้ไม่เกิน 2 แสนบาท อัตราดอกเบี้ยคงที่ 3.5% ต่อปี สำหรับลูกค้าเงินฝากสามารถขอกู้เงินได้ไม่เกิน 5 หมื่นบาท อัตราดอกเบี้ย 4.5% ต่อปี เป็นระยะเวลา 1 ปี
สำหรับลูกค้าสินเชื่อทุกประเภทของธนาคารที่อยู่ในพื้นที่เสี่ยงโดยตรงนั้น ธนาคารได้พิจารณาผ่อนผันพักชำระเงินต้นและดอกเบี้ยไม่เกิน 1 ปี ส่วนลูกค้าที่ได้รับผลกระทบทั่วๆ ไป ธนาคารผ่อนผันพักชำระเงินต้นและดอกเบี้ยให้ไม่เกิน 6 เดือน โดยไม่คิดเบี้ยปรับ และจะพิจารณาปรับลดอัตราดอกเบี้ยให้ต่อไป
นายเลอศักดิ์ กล่าวว่า ธนาคารออมสินเปิดให้บริการสาขาที่ตั้งอยู่ในห้างสรรพสินค้าตั้งแต่วันที่ 21 พ.ค.
สำหรับลูกค้าสินเชื่อทุกประเภทของธนาคารที่ครบกำหนดชำระหนี้ในช่วงเวลาที่ธนาคารปิดให้บริการตามประกาศของธนาคารแห่งประเทศไทย (ธปท.) สามารถชำระหนี้ได้ในวันจันทร์ที่ 24 พ.ค. ซึ่งธนาคารเปิดให้บริการตามปกติ โดยไม่ถือว่าเป็นการผิดนัดแต่อย่างใด